  Майя Бывальцева Анай капиталлэсь быдӟалазэ арлы быдэ будэтонэз 2020-тӥ арысь 1-тӥ толшорозь дугдытонэз кивалтэтлэн ӧриез умоен лыдъяз. Со сярысь ивортэмын Россиысь Ужъя министерстволэн нимлыко сайтаз. «Инфляци будэмен валче анай (семья) капиталлэсь быдӟалазэ арлы быдэ будэтонэз 2020-тӥ арысь 1-тӥ толшорозь дугдытыны ӵектэмын», — верамын ивортонын. Со сяна, 2018-тӥ арысен мерлыко тыронъёсты ватсанъя огъя радлык юнматыны ӵектэмын — со вакытлы инфляцилэн быдӟалаезъя 1-тӥ тулыспалысен араз одӥг пол. Отчы шедё ветеранъёслы, сӧсыръёслы, радиаци улэ шедьылэмъёслы толэзьлы быдэ тыриськонъёс, нылпи вордскыку одӥг пол тыриськонъёс, 1 но ӝыны аресозь нылпиен пукем понна толэзьлы быдэ тыриськонъёс, секытаськемзы бере ик эмъюртын учётэ султэм кышномуртъёслы одӥг пол тыриськонъёс но мукет. Анай капиталлэн быдӟалаез али 453 сюрс 26 манет. Программа 2007-тӥ арысен ужа. Соку 250 сюрс манет тыро вал. Нырысь ик чакламын вал, программа 2016-тӥ арын йылпумъяськоз шуыса. Но 2015-тӥ арын толсуре программалэсь дырзэ 2018-тӥ арысь 31-тӥ толсурозь будэтӥзы. Анай капиталэз тырыны Россиысь Пенси фондлэн коньдэтэзлэн ӵектосаз 2017-тӥ арын 330 миллиард 200 миллион манет чакламын, 2018-тӥ арын — 344 миллиард 700 сюрс манет. Тегъёс: Мерлык Москва Россия анайкапитал кивалтэт ужъяминистерство  